El Govern i el Parlament celebren conjuntament la Diada Nacional de Catalunya amb un acte institucional organitzat pel Govern que tindrà com a eixos principals el concepte de la "terra", entès com a país i com a món sencer.
el títol "Aquesta terra", l'espectacle farà referència al tros de terra que habitem i des del qual compartim lluites amb la resta de la humanitat.
Enguany, l'acte serà sense públic de manera excepcional per la crisi de la COVID-19 i la necessitat d'aplicar mesures que evitin els contagis.
S'emetrà per TV3 el 10 de setembre a partir de les 22 hores aproximadament i s'oferirà senyal institucional per a tots els mitjans que també ho vulguin retransmetre, a més de la retransmissió per a les xarxes socials del Govern.
L'acte institucional es desenvoluparà per diferents espais de la Plaça Sant Jaume i el Palau de la Generalitat, com a símbol de la casa de tots els catalans, en homenatge a una societat que ha viscut confinada durant mesos.
L'acte, dirigit per Lluís Danés, començarà a la Plaça Sant Jaume.
S'iniciarà amb la solemne hissada de la bandera presidida pel president de la Generalitat, Quim Torra, acompanyat per la Guàrdia d'Honor dels Mossos d'Esquadra.
L'acte institucional, que se celebrarà sense públic de manera excepcional, es podrà seguir per TV3 i per les xarxes socials del Govern
Els artistes que participaran a l'espectacle són Lluís Danés, Xavi Lloses, Alfred Tapscott, Montse Colomé, Ivan Benet, Cor Jove de l'Orfeó Català, Lídia Pujol, Escolania de Montserrat, Sopa de Cabra, Suu, Andrés Corchero i In Crescendo.
El cartell fa referència a la Terra des del punt de vista més ampli de la paraula.
D'una banda, la Terra com a un tros d'espai, més petit o més gran, des d'on aquests dies de pandèmia la gent ha viscut i ha observat tot el que passava al seu voltant.
Els quadrats en blanc i negre indiquen aquest petit espai on la gent s'ha reclòs, un petit espai que la gent ha fet seu i des d'on s'ha viscut un dels moments més durs de la història dels nostres temps.
Aquests quadres, a més, també fan referència a les relacions que hem tingut entre nosaltres, al distanciament social i a la falta de contacte que ens ha portat la Covid-19 però alhora també la necessitat d'aquest contacte entre els individus i el pes que s'ha demostrat que tenim com a societat.
Amb relació a la pandèmia, el color negre d'aquesta terra pretén indicar el dol per totes les víctimes que hi ha hagut, i també és un homenatge a aquesta terra que les ha acollit.
El cartell també pretén reflectir la Terra com a país, com a identificador social i cultural, remarcant clarament les quatre barres de la bandera catalana, sobreposades a la resta de quadrats de terra i essent element principal del
cartell, amb un marcat esperit de pertinença.
Finalment cal remarcar la Terra com a casa nostra, el nostre planeta, del qual en formem part i que hem de cuidar entre tots.
Això indica també els quadrats de terra i la importància dels espais en blanc, ens estem quedant sense la nostra mare, l'estem perdent de mica en mica i si no canviem les coses la dinàmica embogida que seguim ens portarà a perdre-ho tot.
Tot i aquest marcat punt negatiu d'enguany, la gràfica desprèn força i energia, desprèn ambició i una voluntat enorme en voler canviar les coses i en lluitar.
El marcat color vermell ens mostra aquesta idea de força i de canvi cap a un futur
L'autora del disseny del cartell Diada 2020 és Cèlia Martín.